ദേശീയ സ്കൂൾ സീനിയർ മീറ്റിൽ പങ്കെടുക്കുന്ന കേരള താരങ്ങൾക്ക് നേരെ ഹരിയാന താരങ്ങളുടെ ആക്രമണം . കേരള ക്യാപ്റ്റൻ പി . എൻ അജിത് ഉൾപ്പെടെയുള്ളവരെ കേരള ക്യാമ്പിലെത്തി ഹരിയാന താരങ്ങൾ മർദ്ദിച്ചു . ഹരിയാനക്കായി പോൾവാൾട്ടിൽ സ്വർണം നേടിയ പ്രശാന്ത് സിംഗ് കനിയയുടെ നേതൃത്വത്തിലായിരുന്നു ആക്രമണം . മൊബൈൽ ചാർജർ ആവശ്യപ്പെട്ടാണ് സ്പോർട്സ് കോംപ്ലക്സിൻറെ താഴത്തെ നിലയിൽ താമസിക്കുന്ന കേരള താരങ്ങളുടെ മുറിയിൽ ഹരിയാന താരങ്ങൾ കടന്നുകൂടിയത് . മലയാളി താരങ്ങൾക്കായി പാചകം ചെയ്ത് വെച്ചിരുന്ന ഇവർ ഭക്ഷണം തട്ടിത്തെറിപ്പിച്ചു . ഇത് ചോദ്യം ചെയ്തപ്പോൾ കേരള ക്യാപ്റ്റൻ പി . എൻ അജിത് ഉൾപ്പടെയുള്ളവരെ മർദ്ദിക്കുകയായിരുന്നു . മലയാളി താരങ്ങളെ കയ്യേറ്റം ചെയ്ത ഹരിയാന താരങ്ങൾക്കെതിരെ സ്പോർട്സ് അതോറിറ്റി ഓഫ് ഇന്ത്യക്ക് കേരളം പരാതി നൽകി . താരത്തെ മീറ്റിൽ അയോഗ്യനാക്കണമെന്നാണ് കേരളത്തിൻറെ ആവശ്യം . മീറ്റിൽ കേരളം മുന്നിലെത്തിയതിന് തൊട്ടുപിന്നാലെയാണ് ഹരിയാന താരങ്ങൾ ആക്രമണം അഴിച്ചുവിട്ടത് . ഇന്നലെ മുതൽ കേരള താരങ്ങൾക്ക് നേരെ പ്രകോപനശ്രമമുണ്ടായിരുന്നു . മീറ്റിൽ കേരളത്തിൻറെ തിരിച്ചുവരവിൽ അതൃപ്തരായാണ് ഹരിയാന ആക്രമണം അഴിച്ചുവിട്ടത് എന്നാണ് പ്രഥമിക നിഗമനം . അപ്രതീക്ഷിത സംഭവത്തിൻറെ നടുക്കത്തിലാണ് കേരള താരങ്ങൾ . ഹരിയാന താരങ്ങളുടെ ആക്രമണം ആസൂത്രിതമെന്ന് കേരള പരിശീലകർ പറഞ്ഞു .